b'\n_START_ARTICLE_\nS\xc3\xa2npaul, Harghita\n_START_SECTION_\nIstoric\n_START_PARAGRAPH_\nExploat\xc4\x83ri de sare cunoscute din antichitate sunt \xc8\x99i cele de la S\xc3\xa2npaul._NEWLINE_Volker Wollmann \xc3\xaen monografia sa asupra mineritului subliniaz\xc4\x83 prezen\xc8\x9ba \xc3\xaen imediata apropiere a z\xc4\x83c\xc4\x83mintelor de sare a unei fortifica\xc8\x9bii romane. Z\xc4\x83c\xc4\x83mintele de sare de la M\xc4\x83rtini\xc8\x99 \xc8\x99i S\xc3\xa2npaul, jude\xc8\x9bul Harghita, au \xc3\xaen apropiere castrul roman de la S\xc3\xa2npaul (Harghita)._NEWLINE_\xc3\x8en epoca roman\xc4\x83 modul de exploatare a s\xc4\x83rii a avut un caracter sezonier (din prim\xc4\x83var\xc4\x83, p\xc3\xa2n\xc4\x83 \xc3\xaenspre toamn\xc4\x83), implic\xc3\xa2nd \xc3\xaens\xc4\x83 asigurarea nevoilor generale ale statului pe durata unui \xc3\xaentreg an calendaristic. Prin sarea sa, Dacia era cel pu\xc8\x9bin tot at\xc3\xa2t de important\xc4\x83 imperiului roman, c\xc3\xa2t pentru resursele ei de aur._NEWLINE_Un altar votiv dat\xc3\xa2nd din sec. II-III e.n. a fost descoperit \xc3\xaen toamna anului 1927 la circa 1,5 km dep\xc4\x83rtare de S\xc3\xa2npaul spre Ocland, \xe2\x80\x9c\xc3\xaen locul unde romanii exploatau sarea\xe2\x80\x9d. Pe altar este gravat\xc4\x83 urm\xc4\x83toarea inscrip\xc8\x9bie: _NEWLINE_Soli Inv-/cto pro / salute[m]/ C(ai) Iuli Valen-/tini c(onductoris) salinar(um/ Iulius Omucio)/ libertus actor / posuit _NEWLINE_[Soarelui ne\xc3\xaenvins, pentru s\xc4\x83n\xc4\x83tatea lui Caius Iulius Valentinus conductor al salinelor, Iulius Omucio libertul s\xc4\x83u a pus (prinosul)]. _NEWLINE_La S\xc3\xa2npaul se afl\xc4\x83 un castru roman, iar la ie\xc8\x99irea din S\xc3\xa2npaul spre Ocland, adic\xc4\x83 aproape de locul unde a fost descoperit altarul, l\xc3\xa2ng\xc4\x83 unul dintre izvoare, se observ\xc4\x83 la suprafa\xc8\x9b\xc4\x83 urmele unor construc\xc8\x9bii \xc8\x99i amenaj\xc4\x83ri de lemn.\n_START_SECTION_\nDate geologice \xc8\x99i economice\n_START_PARAGRAPH_\nS\xc3\xa2npaul a fost un sat renumit pentru s\xc4\x83r\xc4\x83turile din vecin\xc4\x83tatea lui, unde se exploata sarea la suprafa\xc8\x9b\xc4\x83, \xc3\xaenc\xc4\x83 din timpul romanilor. Azi, prezen\xc8\x9ba s\xc4\x83rii este semnalat\xc4\x83 de f\xc3\xa2nt\xc3\xa2nile s\xc4\x83rate \xc8\x99i de vegeta\xc8\x9bia halofit\xc4\x83, adaptat\xc4\x83 la mediul salin. Romanii au extras sarea de aici, l\xc4\x83s\xc3\xa2nd urme de necontestat. Sarea a fost exploatat\xc4\x83 \xc8\x99i \xc3\xaen Evul Mediu. \xc3\x8en 1614, pe vremea principelui Transilvaniei Gabriel Bethlen, extragerea s\xc4\x83rii era \xc3\xaen plin\xc4\x83 dezvoltare, fapt atestat de un document emis de c\xc4\x83tre acesta. Una din cele mai mari f\xc3\xa2nt\xc3\xa2ni cu ap\xc4\x83 s\xc4\x83rat\xc4\x83 se afla la marginea z\xc4\x83c\xc4\x83m\xc3\xa2ntului \xc8\x99i avea o ad\xc3\xa2ncime de 5-6 m. Pu\xc8\x9bul a fost s\xc4\x83pat direct \xc3\xaen z\xc4\x83c\xc4\x83m\xc3\xa2ntul de sare, apa av\xc3\xa2nd o concentra\xc8\x9bie de sare de 193,862 gr/l. Popula\xc8\x9bia primea de dou\xc4\x83 ori pe s\xc4\x83pt\xc4\x83m\xc3\xa2n\xc4\x83 (miercurea \xc8\x99i s\xc3\xa2mb\xc4\x83ta) ap\xc4\x83 s\xc4\x83rat\xc4\x83 pentru uz casnic \xc8\x99i pentru animale._NEWLINE_Localnicii folosesc \xc8\x99i ast\xc4\x83zi pentru uz casnic saramura concentrat\xc4\x83 extras\xc4\x83 din c\xc3\xa2teva f\xc3\xa2nt\xc3\xa2ni de slatin\xc4\x83.'